Komisijos reglamentas (EB) Nr. 2541/2001,
2001 m. gruodžio 21 d.
iš dalies keičiantis Reglamentą (EB) Nr. 2125/95, atidarantį konservuotų grybų tarifinę kvotą ir nustatantį jos administravimą, bei panaikinantis Reglamentą (EB) Nr. 1921/95, nustatantį išsamias importo licencijų sistemos taikymo iš vaisių ir daržovių pagamintiems produktams taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2201/96 dėl bendro perdirbtų vaisių ir daržovių produktų rinkų organizavimo [1] su paskutiniais pakeitimais, padarytais Reglamentu (EB) Nr. 1239/2001 [2], ypač į jo 11 straipsnio 2 dalį ir 15 straipsnio 1 dalį,
kadangi:
(1) Komisijos reglamentas (EB) Nr. 1921/95 [3] su paskutiniais pakeitimais, padarytais Reglamentu (EB) Nr. 308/2001 [4], nustatė išsamias importo licencijų taikymo iš vaisių ir daržovių pagamintiems produktams taisykles ir pateikė produktų, kuriems ta sistema taikoma, sąrašą. Šios sistemos tikslas - leisti Komisijai nuolat stebėti tokių produktų importą, kad atsiradus Bendrijos rinkos sutrikimams ar gresiant tokiems sutrikimams būtų lengviau priimti tinkamas priemones. Šį tikslą galima pasiekti mažiau suvaržant importuotojus - vykdant priežiūrą pagal 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas [5], su paskutiniais pakeitimais, padarytais Reglamentu (EB) Nr. 993/2001 [6], 308d straipsnyje. Todėl reglamentą (EB) Nr. 1921/95 reikėtų panaikinti.
(2) 1995 m. rugsėjo 6 d. Komisijos reglamente (EB) Nr. 2125/95, atidarančiame konservuotų grybų tarifinę kvotą ir nustatančiame jos administravimą [7], su paskutiniais pakeitimais, padarytais Reglamentu (EB) Nr. 2858/2000 [8], daroma nuoroda į keletą Reglamento (EB) Nr. 1921/95 nuostatų. Atsižvelgiant į specifines nuostatas, kurios turi būti apibrėžtos, šią nuorodą reikėtų pakeisti nuoroda į 2000 m. birželio 9 d. Komisijos reglamentą (EB) Nr. 1291/2000, nustatantį bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams [9], su pakeitimais, padarytais Reglamentu (EB) Nr. 2299/2001 [10].
(3) Šiame reglamente numatytos priemonės atitinka Iš vaisių ir daržovių pagamintų produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2125/95 iš dalies keičiamas taip:
1. 3 straipsnis pakeičiamas taip:
"3 straipsnis
1. Šiuo reglamentu nustatytai sistemai taikomas Komisijos reglamentas (EB) Nr. 1291/2000 [11] pagal jame nustatytas specialias nuostatas.
2. Importo licencijos galioja devynis mėnesius nuo faktinės jų išdavimo dienos, kaip apibrėžta Reglamento (EB) Nr. 1291/2000 23 straipsnio 2 dalyje, bet nebegalioja po atitinkamų metų gruodžio 31 d.
3. Reglamento (EB) Nr. 1291/2000 15 straipsnio 2 dalyje nurodytos garantijos suma yra 24 eurai už neto toną.
4. Licencijos paraiškos ir importo licencijos 8 langelyje įrašoma kilmės šalis, o žodis "taip" pažymimas kryžiuku. Importo licencija galioja tik nurodytos šalies kilmės importui."
2. 4 straipsnio 4 dalis pakeičiama taip:
"4. Nepaisant Reglamento (EB) Nr. 1291/2000 9 straipsnio, teisės, kurias suteikia importo sertifikatai, neperleidžiamos."
3. 6 straipsnio 1 dalis pakeičiama taip:
"1. Valstybės narės informuoja Komisiją apie kiekius, dėl kurių buvo pateiktos importo licencijos paraiškos, tokia tvarka:
- kiekvieną trečiadienį, jei paraiškos pateikiamos pirmadienį ir antradienį,
- kiekvieną penktadienį, jei paraiškos pateikiamos trečiadienį ir ketvirtadienį,
- kiekvieną pirmadienį, jei paraiškos pateikiamos praėjusios savaitės penktadienį.
Informacija pateikiama vadovaujantis Kombinuotąja nomenklatūra pagal produktą, atskirai nurodant pagal 4 straipsnio 1 dalies atitinkamai a ir b punktus pateiktose paraiškose nurodytus kiekius."
4. 9 straipsnis pakeičiamas taip:
"9 straipsnis
1. Taikoma Reglamento (EB) Nr. 1291/2000 35 straipsnio 6 dalis.
2. Jei importuojami kiekiai atitinka Reglamento (EB) Nr. 1291/2000 8 straipsnio 4 dalyje nurodytos paklaidos ribas, bendrajame muitų tarife numatytas importo muitas taikomas visas."
2 straipsnis
1. Reglamentas (EB) Nr. 1921/95 yra panaikinamas.
2. Suinteresuotų šalių prašymu pagal Reglamentą (EB) Nr. 1921/95 išduotos importo licencijos yra anuliuojamos įsigaliojus šiam reglamentui nepanaudoto kiekio atžvilgiu. Tokiu atveju garantija yra grąžinama.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gruodžio 21 d.